Rose Byrne

**Mary Rose Byrne** (s. 24. heinäkuuta 1979 Balmain) on australialainen näyttelijä. Hänen tunnettuja elo­kuviaan ovat *[[Marie Antoinette (elokuva)|Marie Antoinette]]*, *[[Troija (elokuva)|Troija]]*, *[[X-Men: First Class]]* ja *[[If I Had Legs I’d Kick You]]*. Hän näytteli toista pääosaa draama­sarjassa *[[Damages]]* (2007–2012).

## Nuoruus ja opiskelu
Rose Byrne syntyi 1979 ja kasvoi Sydneyn esikaupunkialueella Balmainissa. Hänen vanhempansa olivat koulun hallintovirkailija Jane Byrne ja tilastotieteilijä Robin Byrne. Rose kasvoi kulttuuriperheessä, ja hän kuunteli nuorena klassista musiikkia ja luki sekä kävi vanhempiensa kanssa gallerioissa ja museoissa.

Byrne oli kahdeksanvuotias, kun hän aloitti käymään viikottaisilla kurseilla Australian Theatre for Young Peoplessa. Hän yritti high schoolin jälkeen Australiassa useisiin draamakouluihin, mutta opiskeli kahden vuoden ajan englanninkielistä kirjallisuutta Sydneyn yliopistossa. Byrne muutti 1999 New Yorkiin opiskelemaan Atlantic Acting Schooliin.

## Ura
Byrne oli saanut Australiassa elokuva- ja televisiorooleja jo kouluikäisenä. Hänen ensimmäinen elokuvansa oli *[[Dallas Doll]]* (1994), jossa hän oli 13-vuotiaana. Hänellä oli myös säännöllinen osa saippuaoopperassa *[[Echo Point]]* (1994) sekä pieniä rooleja useissa sarjoissa. Byrne oli vuonna 1999 mukana itsenäisessä elokuvatuotannossa *[[Two Hands – helppo keikka]]*. Byrne näytteli elokuvassa Heath Ledgerin kanssa, joka auttoi häntä Yhdysvalloissa. Byrne asui Ledgerin Los Felizissä sijainneessa kartanossa, ja tämä auttoi häntä myös saamaan agentin.

Byrne palkittiin Venetsian elokuvajuhlien parhaan naisnäyttelijän palkinnolla elokuvasta *[[The Goddess of 1967]]* (2000), jossa hän näytteli sokeaa ja psykologisesti haavoittunutta naista. Hänen ensimmäinen Hollywood-elokuvansa oli *[[Star Wars: Episodi II – Kloonien hyökkäys]]* (2002), jossa hänellä oli pieni rooli kuningatar Amidalan palvelijattarena.

Byrnen läpimurtoelokuva oli Wolfgang Petersenin historiallinen elokuva *[[Troija (elokuva)|Troija]]*, jossa hänen roolinsa oli Briseis. Samana vuonna valmistui myös trilleri *[[Wicker Park]]*, josta Byrne sai myös kehuja kriitikoilta. Sen jälkeen hän näytteli muun muassa romanttisessa minisarjassa *Casanova* (2005) ja pukudraamassa *[[Marie Antoinette (elokuva)|Marie Antoinette]]* (2006). Jälkimmäisessä Byrne näytteli Marie Antoinetten suosikkihovinaista Yolande de Polignacia.. Hänen elokuviaan olivat myös tieteiselokuvassa *[[Sunshine]]* (2007) ja zombie-elokuvassa *[[28 viikkoa myöhemmin]]* (2007).

Byrne aloitti vuonna 2007 lakidraamasarjassa *[[Damages]]*, jossa hän näytteli naiivia nuorta asianajajaa, josta tulee ammatissaan taitava strategi. Byrne oli sarjasta ehdolla kaksi kertaa sekä Emmyyn että Golden Globeen parhaasta naissivuosasta draamasarjassa. *Damagesin* jälkeen Byrne alkoi haluta myös komediallisia rooleja, sillä monet hänen työnsä olivat varsin raskaita ja draamallisia.

Byrne pääsi komediallisiin rooleihin satiirissa *[[Keikkaa pukkaa]]* (2010). Sen jälkeen hän teki muitakin komedioita. Hän näytteli myös *[[Morsiusneidot|Morsiusneidoissa]]*, jossa hänen roolinsa oli kilpailuhenkisenä ja ylisuorittavana morsiusneitona. Byrne ja Seth Rogen ovat elokuvissa *[[Naapurit (elokuva)|Naapurit]]* (2014) ja *[[Naapurit 2]]* (2016) nuoria vanhempia, jotka taistelevat naapurien juhlajärjestäjien kanssa. Byrne sai tunnustusta komediassa *[[Spy – vakoojan asussa]]* (2015), jossa hänellä oli ilmeetön rooli vaarallisena bulgarialaisena asekauppiaana.

Byrne on näytellyt 2010-luvulla myös esimerkiksi *[[Riivattu (elokuva)|Riivattu]]*-kauhuelokuvasarjassa. Ensimmäinen osa siitä ilmestyi 2010. Hän oli myös CIA-agentti Moira MacTaggertina supersankarielokuvassa *[[X-Men: First Class]]* (2011) ja sen jatko-osassa *[[X-Men: Apocalypse]]* (2016) sekä mukana perhe-elokuvassa *[[Petteri Kaniini (elokuva)|Petteri Kaniini]]* (2018) ja sen jatko-osassa *[[Petteri Kaniini: Kani karkuteillä]]* (2021). Byrne ääninäytteli elokuvissa *[[I Am Mother]]* (2019), *[[Jexi]]* (2019) ja *[[Teenage Mutant Ninja Turtles: Mutant Mayhem]]* (2023).

Byrne oli 2021–2023 pääroolissa Apple TV:n draamasarjassa *[[Physical (televisiosarja)|Physical]]*, jossa hänen hahmonsa oli kotiäiti, josta tulee aerobic-ohjaaja. Televisiosarja *[[Platonic]]* puolestaan tutkii kahden useiden vuosien jälkeen uudestaan tapaavien suhdetta. Byrnen ystävää näyttelee Seth Rogen, ja kumpikin on saanut osastaan ylistäviä arvioita.

Byrnen suoritus elokuvassa *[[If I Had Legs I’d Kick You]]* (2025) sai huomattavasti kehuja, ja hän voitti siitä muun muassa Golden Globen parhaasta musikaali- tai komediaelokuvan naispääosasta ja Berliinin elokuvajuhlien Hopeisen karhun. Hän sai roolistaan myös uransa ensimmäisen Oscar-ehdokkuutensa.

## Yksityiselämä
Byrne on parisuhteessa näyttelijä Bobby Cannavalen kanssa. He tutustuivat 2022 yhteisen ystävän kautta, ja he ovat saaneet suhteensa aikana kaksi poikaa.

## Filmografia

## Aiheesta muualla